Na osnovu člana 174 stav 2 tačka 5 Zakona o lokalnoj samoupravi (“Službeni list CG“, br. 2/18, 34/19 i 38/20), člana 54 stav 1 tačka 2 Statuta Glavnog grada (“Službeni list CG-Opštinski propisi”, broj 8/19), Skupština Glavnog grada - Podgorica, na sjednici održanoj 28. i 29. decembra 2020. godine, donijela je

**O D L U K U**

**O USLOVIMA I POSTUPKU FINANSIRANJA PROJEKATA I PROGRAMA NEVLADINIH ORGANIZACIJA**

**I. OPŠTE ODREDBE**

**Član 1**

Ovom odlukom uređuju se kriterijumi, način i postupak finansiranja projekata i programa nevladinih organizacija iz sredstava budžeta Glavnog grada namijenjenih za podršku projektima i programima nevladinih organizacija (u daljem tekstu: projekta) kao i druga pitanja od značaja za finansiranje projekata nevladinih organizacija.

**Član 2**

Izrazi koji se u ovoj odluci koriste za fizička lica u muškom rodu podrazumijevaju iste izraze u ženskom rodu.

**II. KORISNICI SREDSTAVA**

**Član 3**

Sredstva iz budžeta Glavnog grada u iznosu od najmanje 0,1% planiranih budžetskih sredstava umanjenih za kapitalni budžet i otplatu duga, dodjeljuju se nevladinim organizacijama koje su registrovane u Crnoj Gori, sa sjedištem u Glavnom gradu - Podgorica (u daljem tekstu: Glavni grad), za projekte koji se u potpunosti realizuju na teritoriji Glavnog grada.

Sredstva iz Budžeta Glavnog grada dodjeljuju se za podršku projektima nevladinih organizacija, koji su u skladu sa strateškim dokumentima ili drugim programskim ili planskim aktima Glavnog grada.

**III. JAVNI KONKURS**

 **Član 4**

Raspodjela sredstava za projekte vrši se na osnovu javnog konkursa (u daljem tekstu: konkurs), koji raspisuje Komisija za raspodjelu sredstava nevladinim organizacijama.

Konkurs se raspisuje u roku od 45 dana od dana stupanja na snagu Odluke o budžetu Glavnog grada (u daljem tekstu: budžet).

U slučaju da sredstva planirana budžetom za ovu namjenu ne budu raspodijeljena ili ne budu u cjelosti raspodijeljena za kandidovane projekte po prvom konkursu, raspisuje se novi konkurs u roku od 30 dana od dana okončanja postupka po prethodnom konkursu.

**Član 5**

Konkurs se objavljuje putem internet stranice Glavnog grada, u jednom dnevnom listu koji se distribuira u Glavnom gradu i na drugi pogodan način.

Konkurs za raspodjelu sredstava je otvoren 30 dana od dana objavljivanja.

**IV. KOMISIJA ZA RASPODJELU SREDSTAVA**

**Član 6**

Raspodjelu sredstava vrši Komisija za raspodjelu sredstava za projekte nevladinih organizacija (u daljem tekstu: Komisija) koju imenuje gradonačelnik Glavnog grada.

Komisija ima predsjednika i dva člana.

Predsjednik Komisije se imenuje iz reda zamjenika gradonačelnika ili starješina organa lokalne uprave.

Članovi Komisije su: predstavnik Glavnog grada i predstavnik nevladinih organizacija.

U odnosu na proceduru i uslove za izbor člana Komisije iz reda nevladinih organizacija shodno se primjenjuje odluka Glavnog grada kojom se reguliše saradnja i partnerstvo Glavnog grada i nevladinih organizacija.

Ako nevladine organizacije ne predlože svog predstavnika za člana Komisije, za drugog člana Komisije određuje se službenik iz organa lokalne uprave nadležnog za poslove saradnje sa nevladinim organizacijama.

**Član 7**

Komisija vrši:

- raspisivanje javnog konkursa;

- pripremu i objavu javnog poziva za izbor nezavisnih procjenjivača predloga projekta;

- izbor nezavisnih procjenjivača predloga projekta;

- ocjenu blagovremenosti i urednosti prijave;

- objavu liste nevladinih organizacija koje nijesu dostavile urednu i potpunu prijavu;

- utvrđivanje rang liste projekta koji će se finansirati iz budžeta;

- donošenje odluke o raspodjeli sredstava;

- pripremu ugovora sa nevladinim organizacijama čiji su projekti odobreni;

- praćenje realizacije odobrenih projekata;

- pripremu izvještaja o raspodjeli sredstava i realizaciji projekata.

Mandat Komisije traje dvije godine, odnosno do podnošenja izvještaja iz člana 35 stav 3 ove odluke.

Članovima pripada naknada za rad u Komisiji.

Visina naknade za rad članova Komisije utvrdiće se aktom o imenovanju/obrazovanju Komisije.

Komisija donosi Poslovnik o radu.

**V. PRESTANAK MANDATA ČLANOVA KOMISIJE**

**Član 8**

Članu Komisije mandat prestaje, prije isteka vremena na koje je imenovan, u slučaju:

1) podnošenja ostavke;

2) ako je pravosnažnom odlukom lišen poslovne sposobnosti;

3) ako je pravosnažnom odlukom suda osuđen na bezuslovnu kaznu zatvora u trajanju od najmanje 6 mjeseci, i

4) u slučaju razrješenja.

Član 9

Gradonačelnik će razriješiti člana Komisije u slučaju da:

1. utvrdi da je prilikom imenovanja o sebi dao netačne podatke ili propustio da iznese podatke i okolnosti koji su bile od uticaja na imenovanje za člana Komisije;
2. ne obavlja funkciju člana Komisije u skladu sa ovom odlukom i Poslovnikom;
3. ako je došlo do promjena neke od okolnosti na osnovu kojih je imenovan član shodno odluci kojom se reguliše saradnja i partnerstvo Glavnog grada i nevladinih organizacija.

Član 10

Postupak za razrješenje člana Komisije pokreće gradonačelnik na zahtjev predsjednika ili na inicijativu dva člana Komisije.

U postupku razrješenja član Komisije ima pravo da se izjasni o razlozima za razrješenje.

Gradonačelnik donosi odluku o razrješenju predsjednika i člana Komisije.

Član 11

U slučaju prestanka mandata članu Komisije iz reda nevladinih organizacija, prije isteka vremena na koje je imenovan, organ lokalne uprave nadležan za poslove saradnje sa nevladinim organizacijama je dužan da, u roku od 15 dana od dana prestanka mandata, objavi javni poziv za predlaganje novog kandidata.

Mandat novoimenovanog člana Komisije traje do isteka mandata Komisije.

Član Komisije koji je razriješen prije isteka vremena na koje je imenovan ne može biti ponovo imenovan za člana Komisije.

**Nezavisni procjenjivači**

**Član 12**

Bodovanje svakog predloženog projekta vrše dva nezavisna procjenjivača (u daljem tekstu procjenjivači), koji se biraju na osnovu javnog poziva koji raspisuje Komisija.

**Član 13**

Procjenjivač može biti lice sa najmanje 5 godina iskustva u pisanju, sprovođenju i ocjeni projekata.

Procjenjivač ne može biti:

* Lice koje je dvije godine prije objavljivanja poziva bio član ili po bilo kom drugom osnovu angažovan u radu nevladine organizacije iz Crne Gore (ugovorom o radu, ugovorom o djelu, volonteri);
* Državni/lokalni službenik odnosno namještenik, zaposleni u javnim ustanovama i privrednim društvima čiji je osnivač država/ lokalna samouprava, poslanik ili odbornik.

**Član 14**

Kandidat za procjenjivača, uz prijavu podnosi sledeću dokumentaciju:

* Biografiju sa opisom iskustva u pisanju, sprovođenju i ocjeni projekata, uz odgovarajuće dokaze o posjedovanju traženog iskustva;
* Izjavu da nije član ili po bilo kom osnovu angažovan (ugovorom o radu, ugovorom o djelu, volonter) u radu nevladine organizacije iz Crne Gore najmanje dvije godine prije prijavljivanja za procjenjivača predloga projekata;
* Izjavu da nije lokalni/državni službenik odnosno namještenik, zaposleni u javnim ustanovama i privrednim društvima čiji je osnivač država/lokalna samouprava.

**Član 15**

Procjenjivačima pripada naknada za rad.

Naknada za rad procjenjivača utvrđuje se u bruto iznosu od 30 eura po jednom bodovanom projektu, odnosno programu.

Ukupna naknada za rad procjenjivača ne može prelaziti iznos od 2.000,00 eura u tekućoj godini.

**Član 16**

Konkurs za izbor procjenjivača raspisuje se prije raspisivanja konkursa iz člana 4 stav 2 ove odluke.

Konkurs traje 15 dana od dana objavljivanja, a objavljuje se na internet stranici Glavnog grada i najmanje u jednom dnevnom listu koji se distribuira na teritoriji Glavnog grada.

Odluku o izboru procjenjivača donosi Komisija, u roku od 5 dana od dana završetka konkursa za izbor procjenjivača.

**Član 17**

Zadatak procjenjivača je:

* ocjenjivanje predloga projekata;
* popunjavanje liste za ocjenu predloga projekata;
* dostavljanje liste predloga projekata Komisiji.

**Član 18**

Procjenjivači su dužni da prije ocjenjivanja kvaliteta projekta prijave eventualni konflikt interesa u svakom pojedinačnom slučaju i izuzmu se iz procesa ocjenjivanja pojedinog predloga projekta.

Konflikt interesa procjenjivača postoji kada je u srodstvu sa zaposlenima, angažovanima ili članovima upravljačkih struktura organizacije koja je podnijela predlog projekta i to u pravoj liniji do trećeg stepena i pobočnoj liniji do prvog stepena srodstva.

Konflikt interesa ocjenjuje Komisija, po sopstvenoj incijativi ili po prijavi.

Procjenjivač predloga projekta ne može biti angažovan u realizaciji projekta koje je ocjenjivao, kao ni u nevladinoj organizaciji čiji je projekat ocjenjivao do podnošenja konačnog izvještaja Komisiji o realizaciji projekta.

**VI. UTVRĐIVANJE PRIORITETA ZA RASPODJELU SREDSTAVA**

**Član 19**

Prije raspisivanja konkursa za dodjelu sredstava Savjet za saradnju lokalne samouprave i nevladinih organizacija (u daljem tekstu: Savjet) dužan je da održi konsultativni sastanak sa zaintresovanim nevladinim organizacijama o utvrđivanju prioritetnih oblasti.

O održanom sastanku iz stava 1 ovog člana Savjet je dužan da sačini zapisnik u kome će biti sadržani predlozi zaintresovanih nevladinih organizacija o utvrđivanju prioritetnih oblasti.

Savjet i organi lokalne uprave, prije raspisivanja konkursa za raspodjelu sredstava, predlažu prioritetne oblasti u kojima će se za tu godinu pružiti finansijska podrška za realizaciju projekta.

Na osnovu podnijetih predloga organa lokalne uprave i Savjeta, gradonačelnik Glavnog grada donosi odluku o utvrđivanju prioritetnih oblasti u kojima će se za tekuću godinu pružati finansijska podrška za realizaciju projekta u roku od 30 dana od dana stupanja na snagu budžeta.

 **Član 20**

Sredstva koja su planirana budžetom ne mogu se raspodjeljivati za:

* projekat koji je već u cjelosti finansiran iz drugih izvora;
* projekat kojim se traže finansijska sredstva za kupovinu i raspodjelu humanitarne pomoći;
* projekat koji se isključivo temelji na jednokratnoj izradi, pripremi i štampanju knjiga, brošura, biltena, časopisa i slično, ukoliko objava takvih publikacija nije dio nekog šireg programa ili sveobuhvatnijih i kontinuiranih aktivnosti;
* projekat čija je jedina svrha sticanje lične koristi članova organizacije;
* projekat koji isključivo ima profitnu odnosno komercijalnu svrhu.

**VII. POSTUPAK PO KONKURSU**

 **Prijava na konkurs**

**Član 21**

Nevladina organizacija podnosi prijavu na konkurs u roku od 30 dana od dana objavljivanja.

Prijava se podnosi u propisanoj formi, na obrascu koji se objavljuje na internet stranici Glavnog grada.

Prijava se podnosi Komisiji na pisarnici Glavnog grada.

Uz prijavu na konkurs, prilaže se:

* rješenje o upisu u registar nevladinih organizacija sa sjedištem u Glavnom gradu;
* osnivački akt i statut nevladine organizacije;
* kopija finansijskog izvještaja (bilans stanja i bilansa uspjeha) za poslednju fiskalnu godinu;
* predlog projekta sa kojim nevladina organizacija konkuriše za dodjelu sredstava;
* podaci o iskustvu zaposlenih, odnosno volontera u nevladinoj organizaciji (reference);
* izvještaj o realizovanim projektima u prethodnoj godini, zaključno sa danom objavljivanja konkursa;
* potvrdu da nema dospjelih neizmirenih obaveza po osnovu lokalnih javnih prioda;
* garancija (izjava) ovlašćenog lica za zastupanje i predstavljanje nevladine organizacije da od drugog donatora nije dobila sredstva za realizaciju projekta za koji se kandiduje, a koja sadrži odredbu o prihvatanju odgovornosti.

Nevladina organizacija može uz navedenu dokumentaciju podnijeti preporuke eksperata ili drugu relevantnu dokumentaciju.

Prijava na konkurs dostavlja se u jednoj štampanoj i jednoj elektronskoj verziji (CD) u zapečaćenoj zatvorenoj koverti na pisarnici Glavnog grada sa naznakom – Prijava na konkurs za raspodjelu sredstava nevladinim organizacijama.

**Član 22**

Nevladina organizacija koja je za realizaciju projekta koristila budžetska sredstva, po javnom konkursu u prethodnoj godini, prilaže i izvještaj o realizaciji projekta, sa detaljnim opisom faza realizacije i detaljnim obrazloženjem eventualnih odstupanja, uključujući i finansijski izvještaj sačinjen u skladu sa posebnim propisom (detaljan finansijski izvještaj o utrošenim sredstvima za prethodnu godinu, sa kopijama računa, ugovora i izvoda banke po kojima su plaćani, kao i narativni izvještaj sa tabelarnim pregledom troškova za utrošena sredstva).

Ukoliko nevladina organizacija ne dostavi traženi izvještaj o realizovanom projektu iz prethodne godine koji je finansiran iz budžeta Glavnog grada, ne može učestvovati u raspodjeli sredstava za godinu u kojoj se sredstva raspodjeljuju.

**Član 23**

Nevladina organizacija može konkurisati sa jednim projektom u godini, za ukupan iznos ili za dio sredstava za realizaciju aktivnosti iz projekta i dužna je da to naznači.

**Sadržaj projektne dokumentacije**

**Član 24**

Predlog projekta treba da sadrži:

- naziv nevladine organizacije, sa osnovnim podacima (sjedište, kontakt tel./fax, e-mail, broj zaposlenih, ciljevi organizacije);

- naziv projekta;

- prioritetnu oblast projekta;

- kratak sadržaj projekta;

- opis problema;

- cilj projekta;

 - opis povezanosti projekta sa javnim politikama (strategijama, akcionim planovima, zakonskim i podzakonskim aktima u navedenoj oblasti koji je donio Glavni grad ili država);

- opis ciljne grupe;

- detaljan opis projekta sa specificiranim projektnim akivnostima;

- rok, mjesto i dinamiku realizacije projekta;

- način praćenja i procjene uspješnosti realizacije projekta;

- održivost projekta;

- budžet projekta i iznos sredstava za koji se konkuriše, iznos sopstvenih sredstava (učešća), kao i iznos sredstava koja su za isti projekat ili program odobrena od strane drugih donatora, ukoliko su takva sredstva odobrena;

- kratak opis partnerske organizacije i realizovanih projekata u prethodnoj godini (ukoliko ima);

- ime i prezime lica odgovornog za realizaciju projekta ili programa sa kontakt podacima;

- podatke o članovima organa upravljanja nevladine organizacije;

- broj žiro-računa i PIB organizacije.

 **Ocjena blagovremenosti i urednosti prijava**

**Član 25**

Nakon isteka roka za dostavljanje, Komisija vrši ocjenu blagovremenosti prijava.

Prijave koje nijesu dostavljene u propisanom roku, Komisija ne razmatra.

Komisija vrši otvaranje blagovremenih prijava, dostavljenih u zatvorenoj koverti, radi utvrđivanja urednosti dokumentacije tražene javnim konkursom.

Ako utvrdi da nevladina organizacija nije dostavila traženu dokumentaciju, Komisija će po završetku konkursa, pozvati nevladinu organizaciju da nedostatak otkloni odmah, a najkasnije u roku od tri dana od dana prijema poziva.

Ukoliko nevladina organizacija ne otkloni nedostatak u ostavljenom roku, Komisija će prijavu odbaciti kao nepotpunu.

Spisak organizacija koje nisu blagovremeno dostavile prijavu i urednu dokumentaciju, objavljuje se na internet stranici Glavnog grada u roku od 20 dana od dana završetka konkursa.

**Kriterijumi za raspodjelu**

 **Član 26**

Minimalan iznos sredstava koji se dodijeljuje za projekat nevladinoj organizaciji, ne može biti manji od 80% od traženog iznosa za finansiranje tog projekta.

Projekat se može finansirati najviše do 20% ukupnih sredstava predviđenih budžetom za finansiranje projekata nevladinih organizacija.

Ukoliko predloženi projekat nevladine organizacije prelazi vrijednost iz stava 2 ovog člana, Komisija će tražiti posebno izjašnjenje od nevladine organizacije da li projekat može realizovati sa manje dodijeljenih sredstava.

Projekat iz stava 3 ovog člana može se finansirati ukoliko se nevladina organizacija izjasni da može relizovati projekat na osnovu dodijeljenih sredstava.

**Član 27**

Dodjela sredstava za projekat vrši se na osnovu sledećih kriterijuma:

 1) doprinos prijavljenog projekta, odnosno programa u ostvarivanju javnog interesa i realizaciji strateških ciljeva u određenoj oblasti;

 2) kvalitet prijavljenog projekta, odnosno programa;

 3) kapacitet nevladine organizacije da realizuje prijavljeni projekat, odnosno program;

 4) transparentnost rada nevladine organizacije.

Sastavni dio ove odluke je i Lista za ocjenjivanje projekata.

 **Bodovanje predloga projekta**

**Član 28**

Predlog projekta koji je podnijet na konkurs, nakon ocjene blagovremenosti i urednosti prijave, Komisija upućuje na procjenu procjenjivačima.

Procjenjivač predloga projekta dodjeljuje bodove za svaki od kriterijuma, u skladu sa ovom odlukom.

Ocjena projekta predstavlja zbir bodova procjenjivača predloga projekta podijeljen brojem dva (prosječna ocjena projekta i programa).

Ukoliko procjenjivači predloga projekta imaju velika odstupanja i razlike u ocjenjivanju koja u konačnom zbiru daje razliku u bodovima veću od 20 bodova po pojedinom predlogu projekta ili programa, Komisija poziva procjenjivače da preispitaju date ocjene i mogućnost usaglašavanja istih, u roku od 2 dana od dana poziva Komisije.

Ukoliko procjenjivači u ostavljenom roku, koji ne može biti duži od 10 dana, ne dostave ocjenu projekta ili ostanu pri ranije datim ocjenama, Komisija većinom glasova donosi konačnu odluku o broju bodova za taj projekat ili program.

**Utvrđivanje rang liste**

**Član 29**

Na osnovu ocjene projekata, koju utvrde nezavisni procjenjivači, Komisija utvrđuje rang listu projekata koji će se finansirati iz budžeta Glavnog grada.

Komisija neće dodjeljivati finansijska sredstva nevladinoj organizaciji za projekat sa Rang liste koji na osnovu bodovanja po kriterijumima iz člana 27 stav 1 ove odluke nije dobila minimun 50% od ukupnog broja propisanih bodova.

Na rang listu može se podnijeti žalba glavnom administratoru u roku od 8 dana od dana objavljivanja na internet stranici Glavnog grada.

Glavni administrator je dužan da donese rješenje u roku od 10 dana od dana isteka roka za podnošenje žalbe.

**Odluka o raspodjeli sredstava**

**Član 30**

U slučaju da dva ili više projekata dobije isti broj bodova, a preostala sredstva nijesu dovoljna za njihovo finansiranje, sredstva će se dodijeliti za projekat koji, po ocjeni većine ukupnog broja članova Komisije, više doprinosi ostvarivanju javnog interesa i realizaciji strateških ciljeva u određenoj oblasti.

 **Član 31**

Na osnovu izvršne rang liste Komisija donosi odluku o raspodjeli sredstava, u roku od 40 dana od dana završetka trajanja konkursa.

Odluka sadrži:

* naziv nevladine organizacije kojoj su dodijeljena sredstva;
* podatke o odgovornom licu nevladine organizacije kojoj su dodijeljena sredstva;
* naziv projekta;
* vrijeme realizacije projekta;
* iznos sredstava dodijeljen za svaki od projekata pojedinačno;
* ukupan iznos sredstava potreban za realizaciju svakog od projekata sa podacima o ostalim eventualnim donatorima;
* obrazloženje razloga za odbijanje/odbacivanje.

Sastavni dio odluke je bodovna lista procjenjivača, za sve projekte.

**Član 32**

Odluka o raspodjeli sredstava dostavlja se učesnicima konkursa i objavljuje na internet stranici Glavnog grada.

**Član 33**

Komisija je dužna da sažetak projekta nevladine organizacije koji se finansira iz budžeta Glavnog grada objavi na internet stranici Glavnog grada.

**VIII.** **ZAKLJUČIVANJE UGOVORA**

**Član 34**

Gradonačelnik Glavnog grada sa nevladinom organizacijom kojoj su dodijeljena sredstva, u roku od 15 dana od dana donošenja odluke o raspodjeli sredstava zaključuje ugovor kojim se uređuju: međusobna prava i obaveze, način i dinamika korišćenja sredstava, izvještavanje i nadzor nad realizacijom projekta, odnosno programa.

Ugovor sadrži: naziv ugovornih strana; naziv projekta za koji su dodijeljena sredstva; prava i obaveze ugovornih strana; iznos dodijeljenih sredstava; način i dinamika plaćanja; rokove sprovođenja projekta; način vršenja nadzora nad realizacijom projekta; mogućnost izmjene i dopune ugovora; način rješavanja eventualnih sporova.

Dio sredstva za realizaciju projekta, u skladu sa ugovorom, prenose se na račun nevladine organizacije u roku od 10 dana od dana potpisivanja ugovora, dok se drugi dio uplaćuje nakon podnošenje izvještaja o realizovanim aktivnostima sa finansijskim izvještajem, a shodno zaključenom ugovoru.

Realizaciju ugovora prati Komisija.

**IX. PRAĆENJE REALIZACIJE PROJEKTA I PROCJENA USPJEŠNOSTI**

**Član 35**

Praćenje realizacije projekta vrši Komisija u skladu sa ugovorom i planom monitoringa.

Plan monitoringa sadrži mjere i aktivnosti koje sprovodi Komisija u procesu kontinuiranog posrednog i neposrednog praćenja realizacije projekta.

Na osnovu sprovedenog plana monitoringa, Komisija sačinjava izvještaj, koji podnosi gradonačelniku Glavnog grada.

**Član 36**

Godinu dana nakon realizacije projekta Savjet je dužan sprovesti procjenu uspješnosti realizovanih projekata i rezultate dostaviti Komisiji.

U postupku procjene uspješnosti Savjet će obuhvatiti sledeće aspekte projekta:

* efikasnost (ostvarene aktivnosti projekta);
* efektivnost (ostvarenost rezultata projekta) i uticaj (promjenu nastalu tokom realizacije i neposredno nakon realizacije projekta) u odnosu na postojeći problem pojedinačnog projekta;
* održivost projekta;
* odnos sa korisnicima, donatorom, zainteresovanim subjektima;
* dostupnost informacija o donatoru.

**X. IZVJEŠTAJ O REALIZOVANIM PROJEKTIMA**

**Član 37**

Nevladina organizacija kojoj su dodijeljena sredstva za projekat podnosi Komisiji periodični programski i finansijski izvještaj o realizovanim aktivnostima u skladu sa zaključenim ugovorom, kao i konačni programski i finansijski izvještaj koji je dužna da podnese najkasnije u roku od 30 dana od dana isteka roka za realizaciju projekta.

**Član 38**

U cilju upoznavanja šire javnosti sa realizovanim projektima Komisija će na odgovarajući način, do raspisivanja novog konkursa, javno predstaviti realizovane projekte i ostvarene rezultate.

**XI. KONFLIKT INTERESA**

**Član 39**

Član Komisije ne može biti angažovan u realizaciji projekta koji je finansiran iz sredstava Glavnog grada.

Lokalni službenici i namještenici i zaposleni u javnim službama čiji je osnivač Glavni grad ne mogu biti angažovani za naknadu od strane nevladine organizacije čiji se projekat finansira iz budžeta Glavnog grada, u skladu sa zakonom.

Neće se razmatrati prijava na konkurs nevladine organizacije čiji je član zaposleni u Glavnom gradu ili u privrednom društvu/javnoj ustanovi čiji je osnivač Glavni grad.

Neće se razmatrati prijava na konkurs nevladine organizacije koja je u cilju ispunjavanja uslova za učešće na objavljenom konkursu dostavila netačne informacije.

Neće se razmatrati prijava na konkurs nevladine organizacije čiji je zaposleni ili volonter član Komisije.

**XII. PRELAZNE I ZAVRŠNE ODREDBE**

**Član 40**

Postupak raspodjele sredstava započet po Odluci o finansiranju projekata nevladinih organizacija („Službeni list Crne Gore - opštinski propisi”, br. 32/14 i 26/17), a koji nije završen, okončaće se po odredbama navedene odluke.

**Član 41**

Do imenovanja Komisije u skladu sa ovom odlukom, poslove će obavljati Komisija formirana u skladu sa Odlukom o finansiranju projekata nevladinih organizacija („Službeni list Crne Gore - opšinski propisi”, br. 32/14 i 26/17).

**Član 42**

Danom stupanja na snagu ove odluke prestaje da važi Odluka o finansiranju projekata nevladinih organizacija („Službeni list Crne Gore - opšinski propisi”, br. 32/14 i 26/17).

**Član 43**

Ova odluka stupa na snagu osmog dana od dana objavljivanja u „Službenom listu Crne Gore- opštinski propisi”.

Broj: 02-016/20-1166

Podgorica, 29. decembra 2020. godine

**SKUPŠTINA GLAVNOG GRADA - PODGORICE**

 **PREDSJEDNIK SKUPŠTINE**

  **dr Đorđe Suhih**

|  |  |  |  |  |
| --- | --- | --- | --- | --- |
|  |  |  |  |  |
| **Lista za ocjenjivanje projekata i programa** |
| **Naziv plana i programa** |  | **Ukupno bodova** |  | **Max 100** |
| **Kriterijumi** | **Potkriterijumi** | **Dodatni potkriterijumi** | **Komentar - dobre strane**  | **Komentar - nedostaci**  | **Ocjena** | **Zaključak -preporuke nezavisnih procjenjivača** | **Bodovi** |
|  |  |  |  |  |  |  |  |
| **1.0** | **Ocjena doprinosa prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti** |  |  | **40** |  |  |
| **Doprinosa prijavljenog projekta, odnosno programa ostvarivanju javnog interesa i realizaciji strateških ciljeva u određenoj oblasti** | **Povezanost projekta, odnosno programa sa prioritetnim oblastima od javnog interesa, ciljevima definisanim strateškim dokumentima, politikama i zakonima (relevantnost)** |    |    |  **10** |   |
|   |
| **Obrazloženje potrebe za realizacijom projekta, odnosno programa** |    |    | **5** |   |
|   |
| **Jasno definisanje ciljnih grupa i korisnika**  |   |   |  **5** |   |
|  | **Doprinos projekta, odnosno programa rješavanju problema ciljnih grupa i korisnika**  |  |  | **5** |  |  |
| **Doprinos projekta, odnosno programa u ostvarivanju javnog interesa na teritoriji Glavnog grada** |  |  | **10** |  |
| **Ostvarena saradnja sa Glavnim gradom u prethodne 2 godine (saradnja, partnerstvo, inicijative, predlozi, sugestije i sl.)** |  |  | **5** |  |  |
|   |  |   |  |   |  |   |  |
| **2.0** | **Ocjena kvaliteta prijavljenog projekta, odnosno programa** |  |  | **30** |  |  |
| **Kvalitet prijavljenog projekta i programa**  | **Ciljevi projekta, odnosno programa jasni, dostižni, mjerljivi i realni, a predložene aktivnosti osmišljene tako da vode ka ostvarenju ciljeva** |   |   | **10** |   |
| **Projekat, odnosno program sadrži jasan plan za praćenje i procjenu uspješnosti** |    |    | **5** |    |
| **Usklađenost predloženog iznosa sredstava sa planiranim aktivnostima i opravdanost traženog iznosa sredstava** |  |  | **10** |  |
|  |  |  |  |   |
| **Održivost projekta, odnosno programa jasno određena**  |   |   | **5** |   |
|   |   |   |   |   |   |   |  |
| **3.0** | **Ocjena kapaciteta nevladine organizacije- Sertifikati i licence** |  |  | **25** |  |  |
| **Kapaciteti nevladine organizacije- Sertifikati i licence** | **Povezanost predloženog projekta, odnosno programa sa prethodnim aktivnostima te organizacije i misijom te organizacije** |     |     | **10** |    |
|   |
| **Broj projekata, odnosno programa koje je u prethodnoj kalendarskoj godini ta organizacija realizovala u oblasti za koju se prijavila po javnom konkursu i iznos sredstava za nihovu realizaciju**  |   |   | **5** |   |
|  | **Broj i kvalifikacije lica koja su u radnom odnosu u toj organizaciji, kao i broj drugih radno angažovanih lica u toj organizaciji, posebno onih koji će biti angažovani na realizaciji projekta, odnosno programa (po osnovu ugovora o volonterskom radu, ugovora o djelu i sl.)**  |  |  | **5** |  |  |
|  | **Godišnji prihodi te organizacije u posljednje tri godine**  |  |  | **5** |  |  |
|   |  |  |   |   |   |   |  |
| **4.0** | **Ocjena transparentnosti rada nevladine organizacije** |  |  | **5** |  |  |
| **Transparentnost rada nevladine organizacije** | Stepen dostupnosti podataka o radu i finansijskom poslovanju nevladine organizacije na sopstvenoj ili uslužnoj internet stranici, kao i društvenim mrežama |     |     | **5** |     |

Podgorica, \_\_\_\_\_\_\_decembar 2020. godine